挽宋柳州綬
作者：趙蕃
朝代：宋

paragraphs: 少陵在大曆，涪翁在元祐。
相去幾百載，合若出一手。
流傳到徐洪，繼起鳴江右。
遂令風雅作，千載亡遺究。
猗歟宋柳州，有志諸公後。
作詩匪雕琢，氣質先忠厚。
銳鋒深自斂，至寶不輕售。
行年且半百，纔爲嶠南守。
嶠南山水佳，中州未曾有。
慨然遠游意，不憚萬里走。
下車甫朞年，已上政成奏。
無何天作孽，一病藥莫捄。
跖壽回乃夭，天理果大謬。
諸郎有家法，處己知孝友。
崎嶇窮川陸，寓郡還公匶。
卜龜得安宅，厥後斯雲覆。
自憐蹤迹脫，敢敘親且舊。
作詩寫餘哀，清淚空如𩆎。